Predkladacia správa

 Záujmom slovenskej strany je podpísať vládny zmluvný dokument Dohoda medzi vládou Slovenskej republiky a vládou Kórejskej republiky o spolupráci v oblasti kultúry, školstva a cestovného ruchu, počas oficiálnej návštevy predsedu vlády SR R. Fica  v Kórejskej republike 28. 10. – 2. 11. 2007.
Po konzultáciách medzi rezortmi školstva, kultúry a zahraničných vecí  v septembri 2007 bolo rozhodnuté, že gestorom predmetnej dohody bude Ministerstvo zahraničných vecí SR. 
O posúdenie návrhu textu dohody boli požiadané tiež Ministerstvo vnútra SR, Ministerstvo hospodárstva SR a Ministerstvo financií SR. Menované rezorty súhlasili s ustanoveniami navrhovaného znenia dohody. Pripomienky a doplnenia vznesené z odborov Ministerstva zahraničných vecí SR a nosných rezortov boli zapracované do návrhu znenia nového textu dohody. 
Predkladaná dohoda bola vypracovaná s  cieľom podporiť porozumenie medzi príslušnými krajinami prostredníctvom vzájomnej spolupráce v oblasti kultúry, vzdelávania a cestovného ruchu.
Predkladaný návrh dohody zodpovedá záujmom zahraničnej politiky Slovenskej republiky. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy, keďže svojím významom presahuje rámec pôsobnosti jedného ústredného orgánu štátnej správy.

Predložený materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. 

Materiál bol predmetom medzirezortného pripomienkového konania a na rokovanie vlády SR sa predkladá bez rozporov.